མགར་ཁྲི་འབྲིང་བཙན་བྲོད་དམག་དཔུང་ཁྲིད་ནས་ཕྱི་ཕྱོགས་སུ་གནས་བཞིན་པའི་སྐབས་བཙན་པོས་རི་དྭགས་རྔོན་པར་ཕེབས་རྒྱུར་ཞལ་གཡར་ཏེ་ཕྱོགས་དེར་དཔུང་བསྐྱོད་ཀྱིས་གཡུལ་བསྲེས་ནས་ཁྲི་འབྲིང་གི་དམག་མི་ཉུང་བ་ཞིག་བསད་པས་བཙན་པོས་ཁྲི་འབྲིང་སོགས་འགུག་པར་བཏང་ཡང་བཀར་མ་བརྩིས་པར་མ་བྱོན་པས་བཙན་པོས་དམག་སྣ་འཁྲིད་དེ་བྱོན་པ་ཙམ་གྱིས་ཟིལ་ཤུགས་ཀྱིས་དམག་རྒྱག་མི་དགོས་པར་ཁྲི་འབྲིང་དཔུང་ཁ་འཐོར་དུ་སོང་བས་ཁྲི་འབྲིང་རང་སྲོག་དོར་བ་མ་ཟད་བློས་ཐུབ་ཀྱི་དམག་མི་སོགས་མི་བརྒྱ་ལྷག་ཀྱང་མཉམ་དུ་ལྕེབས་པས་སྤུན་བཙན་པོའམ་སྟག་ར་ཁོང་ལོད་ཟེར་བ་རང་གི་དམག་དཔུང་དང༌།གཅེན་པོའི་བུ་མང་རྗེ་སྟག་ཚབ་སོགས་འཁྲིད་ནས་ཐང་གི་རྒྱལ་ཁམས་སུ་བྲོས་ཏེ་སྐྱབས་བཅོལ་ཞུས་རྗེས་ཐང་གི་བསུ་བ་དང་བཅས་གོང་མའི་སྐུ་སྲུང་གཡོན་རུའི་དམག་སྤྱི་སོགས་ཀྱི་གོ་མིང་གནང་ཚུལ་ནི།ཐང་ཡིག་གསར་མ་དང་ཏུན་ཧོང་ཡིག་རྙིང་སོགས་སུ་གསལ་ཡོད།གོང་དུ་བཙན་པོས་ཐབས་བརྒྱ་ཇུས་སྟོང་གིས་མགར་ཁྲི་འབྲིང་བཙན་བྲོད་ཀྱི་དམག་དཔུང་ལ་ཁ་གཏད་ཐོག་ཁྲི་འབྲིང་ཕམ་ཉེས་སུ་གཏོང་དགོས་དོན་ནི།མགར་གྱི་རུས་རྒྱུད་ལས་བྱུང་བའི་བློན་པོ་རྣམས་ཀྱིས་ཕན་ཚུན་རྒྱབ་རྩ་གནོན་རེས་བྱས་ཏེ་བློན་པོ་གཞན་དག་ལ་གླགས་འཚོལ་བའི་གོ་སྐབས་མ་བྱིན་པ་དང༌།མགར་གྱི་མི་རྒྱུད་རྣམས་ཀྱིས་བློ་ཐབས་དང་འཇོན་ཐང་ལ་བརྟེན་ནས་བཙན་པོ་མང་སྲོང་མང་བཙན་དང༌།ཁྲི་འདུས་སྲོང་ཡབ་སྲས་ཀྱི་རིང་ལ་ཆབ་སྲིད་ཀྱི་དབང་ཆ་ཡོད་ཚད་བཟུང་ཡོད་པའི་སྐབས་བཙན་པོ་རང་ཉིད་བོད་འབངས་ཀྱི་བཙན་པོ་ཞིག་ཡིན་ཀྱང་མགར་རུས་རྒྱུད་ཚོའི་དབང་ཤུགས་བཙན་པས་སླད་མར་བཙན་པོ་རང་ཉིད་བོད་འབངས་སྤྱི་ལ་དབང་བསྒྱུར་བའི་སྲིད་དབང་ཞིག་འཛུགས་པར་དེ་རྣམས་གེགས་ཤིག་ཡིན་པར་གཟིགས་ཏེ་སྲོག་ཁྲིམས་གཅོད་པ་ལ་སོགས་པའི་ལས་ཐབས་རྣམས་བརྩམས་པ་ཞིག་རེད།